Scary Movie 3 indledes med at Pamela Anderson og Jenny McCarthy gentager den første scene i The Ring (2002). Cindy Campbell har Naomi Watts' rolle og Tom Logan har Mel Gibsons rolle som den desillusionerede præst i Signs (2002). Toms bror George deltager i en "rapbattle" à la 8 Mile (2002). Cindy Campbell opsøger oraklet fra The Matrix (1999) og sendes videre til arkitekten fra The Matrix Reloaded (2003). Virkeligheden parodieres også med USA's præsident Bushs nølen 11. september, mens USA var under angreb.